Diari Oficial de la Generalitat Valenciana


Sumari del DOGV 9623, del 22-06-2023 (2023/7029)

RESOLUCIÓ de 16 de juny de 2023, del director general de l'Institut Valencià de la Joventut, per la qual es disposa la publicació del Reglament de règim intern del Consell Valencià de la Joventut
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9623

Data del DOGV
:   22-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7029


Data del document
:   16-06-2023

Organisme emissor
:   Institut Valencià de la Joventut

Tipus de document
:   Resolució

Descriptors 

:   * Institut Valencià de la Joventut
    * legislació
    * administració regional
    * organització administrativa
    * reglament administratiu

RESOLUCIÓ de 16 de juny de 2023, del director general de l'Institut Valencià de la Joventut, per la qual es disposa la publicació del Reglament de règim intern del Consell Valencià de la Joventut [2023/7029]  
En l'assemblea general ordinària del Consell Valencià de la Joventut que va tindre lloc els dies 4 i 5 de març de 2023 es van aprovar les modificacions del Reglament de règim intern.  
L'article 26, apartat 2 de la Llei 15/2017, de 10 de novembre, de la Generalitat, de polítiques integrals de joventut disposa que, una vegada aprovat el Reglament de règim intern del Consell Valencià de la Joventut, serà publicat en el Diari Oficial de la Generalitat Valenciana (DOGV).  
Per tot el que s'ha exposat, resolc:  
Disposar la publicació, en el Diari Oficial de la Generalitat Valenciana (DOGV), del Reglament de règim intern del Consell Valencià de la Joventut actualitzat amb les modificacions aprovades, que figura com un annex d'aquesta Resolució.  
  
València, 16 de juny de 2023.- El director general de l'Institut Valencià de la Joventut: Jesús Martí Nadal.  
  
  
  
ANNEX  
Reglament de règim intern - Consell Valencià de la Joventut  
  
TÍTOL I  
El Consell Valencià de la Joventut  
  
CAPÍTOL I  
Disposicions generals  
  
Article 1. Naturalesa  
1. El Consell Valencià de la Joventut és el màxim òrgan de representació de les organitzacions de la joventut valenciana i l'interlocutor amb el Consell i les institucions públiques i privades en matèria de joventut.  
  
2. El Consell Valencià de la Joventut es constitueix en corporació pública sectorial de base privada amb personalitat jurídica pròpia i plena capacitat per a complir les seues finalitats.  
3. El Consell Valencià de la Joventut es regirà per les normes de dret privat i, en particular, per les que regulen el funcionament de les associacions, amb les especificitats que preveu la Llei 15/2017, de 10 de novembre, de la Generalitat, de polítiques integrals de joventut, i pels preceptes d'aquest reglament. No obstant això, la seua activitat estarà subjecta a les normes de dret públic quan exercisca potestats administratives atribuïdes per l'ordenament jurídic.  
  
Article 2. Finalitats  
Són finalitats del Consell Valencià de la Joventut:  
1. Defensar els interessos i drets de la joventut i col·laborar en la promoció d'una efectiva igualtat d'oportunitats de les persones joves en el seu desenvolupament polític, social, econòmic i cultural.  
2. Fomentar en les persones joves l'associacionisme juvenil perquè emprenguen en grup la solució de les qüestions que els afecten.  
3. Representar el moviment associatiu juvenil valencià en les institucions de joventut.  
4. Col·laborar amb la Generalitat en l'elaboració de la política juvenil.  
  
Article 3. Funcions  
Són funcions del Consell Valencià de la Joventut:  
1. Promoure activitats dirigides a assegurar la participació de les persones joves en les decisions i mesures que els afecten.  
2. Elaborar i promoure, per iniciativa pròpia o a petició d'altres, informes o estudis sobre matèries relacionades amb la joventut i els seus problemes.  
3. Promoure la creació de consells de joventut d'àmbit local i territorial.  
4. Prestar serveis a les associacions i els consells locals de la joventut que el formen, i facilitar la cooperació i la coordinació entre les diverses associacions i consells locals i territorials de joventut.  
  
5. Fer d'interlocutor entre la Generalitat i les organitzacions juvenils en tot el que afecta el col·lectiu.  
6. Participar en els òrgans consultius de l'Administració quan se li requerisca.  
7. Emetre, si és el cas, els informes que se li demanen.  
8. Elaborar, anualment, un informe sobre les actuacions que du a terme i proposar, si és el cas, les mesures que es consideren oportunes per a millorar la qualitat de la vida dels i les joves.  
9. Ser consultat quan es duguen a terme actuacions, programes, campanyes, destinació de recursos, ajudes o subvencions a entitats juvenils, a consells de joventut o a la joventut en general.  
10. Promoure la cultura, i especialment el valencià i la cultura valenciana, com a expressió dels nostres senyals d'identitat propis.  
11. Qualssevol altres que s'acorden amb l'Administració en el marc de les funcions que estableix per al Consell Valencià de la Joventut la Llei 15/2017, de la Generalitat, de polítiques integrals de joventut.  
  
12. Fomentar la vertebració de les relacions de participació, amb qualsevol altre organisme, plataforma, entitat i estructura de participació de la joventut en l'àmbit de la Unió Europea, en col·laboració amb el Consell de la Joventut d'Espanya.  
  
Article 4. Àmbit territorial  
El Consell Valencià de la Joventut té per àmbit d'actuació el de la Comunitat Valenciana, reconeguda també amb la denominació de País Valencià, segons el que recull el preàmbul de l'Estatut d'Autonomia de la Comunitat Valenciana.  
  
Article 5. Seu  
La seu del Consell Valencià de la Joventut s'estableix a la ciutat de València i el domicili social és el carrer Llanterna, 26.  
  
CAPÍTOL II  
Entitats membres del Consell Valencià de la Joventut  
  
Article 6. Entitats membres del Consell Valencià de la Joventut  
1. El Consell Valencià de la Joventut està compost per entitats membres de ple dret i entitats membres adherides.  
2. Podran ser entitats membres de ple dret del Consell Valencià de la Joventut les següents entitats que complisquen els requisits que estableix aquest reglament en l'article 7:  
a) Els consells locals de joventut.  
b) Els consells territorials de joventut.  
c) Les associacions juvenils i les seues federacions, confederacions i unions.  
d) Les associacions d'alumnat universitari i no universitari, i les seues federacions, confederacions i unions, les persones associades de les quals siguen joves.  
e) Les seccions, les àrees, els departaments i les organitzacions juvenils i altres entitats socials com, per exemple, associacions de caràcter general, seccions juvenils de partits polítics, sindicats, associacions de consumidors, culturals, esportives, festives, de joventut empresària o de confessions religioses, i de les seues federacions, confederacions i unions.  
f) Les entitats prestadores de serveis a la joventut sense ànim de lucre.  
3. Són entitats membres adherides del Consell Valencià de la Joventut les entitats que no complisquen alguns dels requisits exigits per a ser entitats membres de ple dret, que recull l'article 7 d'aquest reglament, i s'han de complir els que es fixen en l'article 8, i que sol·liciten participar com a tals.  
4. Per a formar part del Consell Valencià de la Joventut, les entitats ho hauran de sol·licitar per escrit. Els seus estatuts, estructures i activitats no podran contradir els principis de la Llei 15/2017, de la Generalitat, de polítiques integrals de joventut, ni el reglament de règim intern del Consell Valencià de la Joventut.  
Article 7. Requisits per a ser entitat membre de ple dret del Consell Valencià de la Joventut  
1. Els consells locals de joventut  
Tots els consells locals de joventut que sol·liciten formar part del Consell Valencià de la Joventut seran entitats membres de ple dret.  
  
2. Els consells territorials de joventut  
Tots els consells territorials de joventut que sol·liciten formar part del Consell Valencià de la Joventut seran entitats membres de ple dret.  
  
3. Les associacions juvenils i les seues federacions, confederacions i unions  
a) Figurar inscrites en el cens corresponent de l'Institut Valencià de la Joventut amb, almenys, un any d'antelació a la sol·licitud d'ingrés.  
  
b) Pertànyer, almenys, a tres consells locals i/o territorials de la joventut.  
c) Tindre implantació en, almenys, tres comarques diferents.  
d) Que la seua personalitat jurídica no coincidisca amb la de cap altra entitat membre del Consell Valencià de la Joventut.  
4. Les associacions d'alumnat universitari i les seues federacions, confederacions i unions  
a) Figurar inscrites en el cens corresponent amb, almenys, un any d'antelació a la sol·licitud d'ingrés.  
b) Pertànyer, almenys, a un consell local i/o territorial de la joventut.  
  
c) Tindre presència en, almenys, dos registres diferents d'universitats públiques valencianes.  
d) Que la seua personalitat jurídica no coincidisca amb la de cap altra entitat membre del Consell Valencià de la Joventut.  
5. Associacions d'alumnat no universitari, i les seues federacions, confederacions i unions  
a) Figurar inscrites en el cens corresponent amb, almenys, un any d'antelació a la sol·licitud d'ingrés.  
b) Pertànyer, almenys, a tres consells locals i/o territorials de la Joventut.  
c) Tindre implantació en, almenys, tres comarques diferents.  
d) Que la seua personalitat jurídica no coincidisca amb la de cap altra entitat membre del Consell Valencià de la Joventut.  
6. Les seccions, les àrees, els departaments i les organitzacions juvenils d'altres entitats socials, com ara associacions de caràcter general, seccions juvenils de partits polítics, sindicats, etc.  
a) Que tinguen una especificitat i un mandat de treball juvenil reconegut pels òrgans de l'entitat general.  
b) Que les persones afiliades a l'entitat general computables tinguen fins a 30 anys, inclusivament.  
c) Figurar inscrites en el cens corresponent de l'Institut Valencià de la Joventut amb, almenys, un any d'antelació a la sol·licitud d'ingrés.  
  
d) Pertànyer, almenys, a tres consells locals i/o territorials de la Joventut.  
e) Tindre implantació en, almenys, tres comarques diferents.  
f) Que la seua personalitat jurídica no coincidisca amb la de cap altra entitat membre del Consell Valencià de la Joventut.  
7. Entitats prestadores de serveis a la joventut  
a) Figurar inscrites en el cens corresponent de l'Institut Valencià de la Joventut amb, almenys, un any d'antelació a la sol·licitud d'ingrés.  
  
b) Pertànyer, almenys, a tres consells locals i/o territorials de la Joventut.  
c) Tindre implantació en, almenys, tres comarques diferents.  
d) Que la seua personalitat jurídica no coincidisca amb la de cap altra entitat membre del Consell Valencià de la Joventut.  
  
Article 8. Entitats membres adherides del Consell Valencià de la Joventut  
Podran ser entitats membres adherides totes les entitats que es descriuen en l'article 6 que no reunisquen els requisits mínims per a ser membres de ple dret o que, encara que reunisquen els requisits, decidisquen optar per aquesta via.  
En tot cas, serà necessari que la seua personalitat jurídica no coincidisca amb la de cap entitat membre del Consell Valencià de la Joventut. Així mateix, quedaran excloses les organitzacions i associacions que pertanguen a moviments, federacions, confederacions, coordinadores o estructures similars que ja siguen entitats membres.  
En el cas de les entitats descrites en l'article 6, punt c a f, hauran de complir els requisits mínims de pertànyer almenys a un consell local i tindre implantació autonòmica, la qual s'haurà de justificar usant el model proporcionat pel Consell Valencià de la Joventut.  
  
  
Article 9. Sol·licitud d'ingrés  
Les organitzacions i entitats compreses en l'article 6 podran formar part del Consell Valencià de la Joventut, en qualitat d'entitats membres de ple dret o entitats membres adherides, sempre que ho sol·liciten per escrit a la Comissió Permanent i complisquen les condicions i els requisits que es fixen en aquest reglament.  
La documentació que s'ha de lliurar per a sol·licitar l'ingrés serà la següent:  
1. Consells locals de joventut:  
a) Sol·licitud d'ingrés com a entitat membre, en què s'especifique si vol ser entitat membre de ple dret o adherida, signada per qui tinga la representació de l'entitat, i es faça constar la voluntat d'incorporar-se al Consell Valencià de la Joventut.  
b) Certificat de l'acord, adoptat per l'òrgan competent de l'entitat, de sol·licitar l'ingrés en el Consell Valencià de la Joventut, expedit per la secretaria de l'entitat.  
c) Còpia compulsada dels estatuts.  
d) Certificat que figura inscrita en el cens de consells de joventut de la Generalitat Valenciana.  
e) Llista nominal de les persones que integren l'òrgan directiu.  
  
f) Fotocòpia del NIF de l'entitat.  
g) Certificat amb la llista d'entitats membres del consell local de joventut, expedit per qui exercisca la secretaria d'aquest.  
2. Consells territorials de joventut:  
a) Sol·licitud d'ingrés com a entitat membre, en què s'especifique si es vol ser entitat membre de ple dret o adherida, signada per qui tinga la representació de l'entitat, i es faça constar la voluntat d'incorporar-se al Consell Valencià de la Joventut.  
b) Certificat de l'acord, adoptat per l'òrgan competent de l'entitat, de sol·licitar l'ingrés en el Consell Valencià de la Joventut, expedit per la secretaria de l'entitat.  
c) Còpia compulsada dels estatuts.  
d) Certificat que figura inscrita en el cens de consells de joventut de la Generalitat Valenciana.  
e) Llista nominal de les persones que integren l'òrgan directiu.  
  
f) Fotocòpia del NIF de l'entitat.  
g) Certificat amb la llista d'entitats membres del consell territorial de joventut, expedit per qui n'exercisca la secretaria.  
  
3. Associacions juvenils i les seues federacions, confederacions i unions:  
a) Sol·licitud d'ingrés com a entitat membre, en què s'especifique si es vol ser entitat membre de ple dret o adherida, signada per qui tinga la representació de l'entitat, i es faça constar la voluntat d'incorporar-se al Consell Valencià de la Joventut.  
b) Certificat de l'acord, adoptat per l'òrgan competent de l'entitat, de sol·licitar l'ingrés en el Consell Valencià de la Joventut, expedit per la secretaria de l'entitat.  
c) Còpia compulsada dels estatuts.  
d) Certificat d'inscripció en el cens corresponent de l'Institut Valencià de la Joventut.  
e) Certificats d'implantació en municipis, expedits per l'ajuntament corresponent.  
f) Llista nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per la secretaria d'aquests consells.  
i) Certificat, expedit per la secretaria de l'entitat, amb el nombre de persones afiliades d'aquesta. En el cas de les federacions, confederacions i unions, un certificat amb el nombre de persones afiliades a cadascuna de les associacions membres.  
4. Les associacions d'alumnat universitari i les seues federacions, confederacions i unions:  
a) Sol·licitud d'ingrés com a entitat membre, en què s'especifique si es vol ser entitat membre de ple dret o adherida, signada per qui tinga la representació de l'entitat, i es faça constar la voluntat d'incorporar-se al Consell Valencià de la Joventut.  
b) Certificat de l'acord, adoptat per l'òrgan competent de l'entitat, de sol·licitar l'ingrés en el Consell Valencià de la Joventut, expedit per la secretaria de l'entitat.  
c) Còpia compulsada dels estatuts.  
d) Certificat d'inscripció en cens corresponent.  
e) Certificats d'implantació en les facultats en les quals tinga presència, expedit per l'autoritat acadèmica corresponent.  
f) Llista nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per la secretaria d'aquests consells.  
i) Certificat expedit per la secretaria de l'entitat, amb el nombre de persones afiliades d'aquesta. En el cas de les federacions, confederacions i unions, un certificat amb el nombre de persones afiliades a cadascuna de les associacions membres.  
5. Associacions d'alumnat no universitari, i les seues federacions, confederacions i unions:  
a) Sol·licitud d'ingrés com a entitat membre, en què s'especifique si es vol ser entitat membre de ple dret o adherida, signada per qui tinga la representació de l'entitat, i es faça constar la voluntat d'incorporar-se al Consell Valencià de la Joventut.  
b) Certificat de l'acord, adoptat per l'òrgan competent de l'entitat, de sol·licitar l'ingrés en el Consell Valencià de la Joventut, expedit per la secretaria de l'entitat.  
c) Còpia compulsada dels estatuts.  
d) Certificat d'inscripció en el cens corresponent de l'Institut Valencià de la Joventut.  
e) Certificats d'implantació en municipis, expedits per l'ajuntament corresponent.  
f) Llista nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per la secretaria d'aquests consells.  
i) Certificat expedit per la secretaria de l'entitat, amb el nombre de persones afiliades d'aquesta. En el cas de les federacions, confederacions i unions, un certificat amb el nombre de persones afiliades a cadascuna de les associacions membres.  
6. Les seccions, les àrees, els departaments i les organitzacions juvenils d'altres entitats socials, com ara associacions de caràcter general, seccions juvenils de partits polítics, sindicats:  
a) Sol·licitud d'ingrés com a entitat membre, en què s'especifique si es vol ser entitat membre de ple dret o adherida, signada per qui tinga la representació de l'entitat, i es faça constar la voluntat d'incorporar-se al Consell Valencià de la Joventut.  
b) Certificat que l'entitat delega expressament la representació en matèria juvenil en l'àrea, el departament, la secretaria o l'equivalent que corresponga.  
c) Còpia compulsada dels estatuts.  
d) Certificat d'inscripció en el cens corresponent de l'Institut Valencià de la Joventut.  
e) Certificats d'implantació en municipis, expedits per l'ajuntament corresponent.  
f) Llista nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per la secretaria d'aquests consells.  
i) Certificat expedit per la secretaria, el nombre de persones afiliades de la secció, l'àrea, el departament o l'organització.  
7. Entitats prestadores de serveis a la joventut:  
a) Sol·licitud d'ingrés com a entitat membre, en què s'especifique si es vol ser entitat membre de ple dret o adherida, signada per qui tinga la representació de l'entitat, i es faça constar la voluntat d'incorporar-se al Consell Valencià de la Joventut.  
b) Certificat de l'acord, adoptat per l'òrgan competent de l'entitat, de sol·licitar l'ingrés en el Consell Valencià de la Joventut, expedit per la secretaria de l'entitat.  
c) Còpia compulsada dels estatuts.  
d) Certificat d'inscripció en el cens corresponent de l'Institut Valencià de la Joventut.  
e) Certificats d'implantació en municipis, expedits per l'ajuntament corresponent.  
f) Llista nominal de les persones que integren l'òrgan directiu.  
  
g) Fotocòpia del NIF de l'entitat.  
h) Certificat de pertinença a consells locals i/o territorials de la joventut, expedits per la secretaria d'aquests consells.  
i) Certificat expedit per la secretaria, el nombre de persones afiliades de l'entitat. En el cas de les federacions, confederacions i unions, un certificat amb el nombre de persones afiliades a cadascuna de les associacions membres.  
  
Article 10. Règim d'admissions  
1) La Comissió Permanent és l'òrgan competent per a estudiar i informar de les sol·licituds d'admissió i l'establiment de mecanismes de comprovació que estime convenients, i podrà recaptar, per a aquesta comesa, assistència material i tècnica de les administracions valencianes, així com dels consells locals i/o territorials de joventut.  
  
2) L'entitat que sol·licite l'admissió podrà fer-ho en qualsevol moment. No obstant això, en cas que vulga l'adhesió en la pròxima reunió plenària d'entitats membres o assemblea general ordinària ho haurà de sol·licitar, com a mínim, quaranta dies naturals abans d'aquesta reunió plenària d'entitats membres o assemblea general.  
La documentació s'ha de presentar en el Registre del Consell Valencià de la Joventut i es podrà lliurar per correu postal, electrònic, i, en el cas de la que s'haja d'acarar, presencialment. La Comissió Permanent, una vegada rebuda la sol·licitud, passarà a estudiar la documentació.  
  
3) En cas que la documentació siga correcta i es complisquen els requisits d'admissió, la Comissió Permanent emetrà un informe positiu per a incloure'l en la següent reunió plenària d'entitats membres o assemblea general ordinària que es faça amb posterioritat a la sol·licitud d'ingrés.  
4) En cas que la documentació no siga correcta i/o no es puguen comprovar els requisits d'admissió, la Comissió Permanent podrà requerir per correu electrònic a l'entitat sol·licitant aclariments i la documentació necessària que no s'haja presentat. Si, transcorreguts 10 dies de la recepció de la notificació, no s'ha rebut la documentació requerida, la Comissió Permanent emetrà un informe negatiu per a ser inclòs en la següent reunió plenària d'entitats membres o assemblea general ordinària que es faça amb posterioritat a la sol·licitud d'ingrés.  
  
5) Els informes, tant positius com negatius, sobre l'admissió d'entitats membres, es remetran a totes les entitats del Consell Valencià de la Joventut i a l'entitat sol·licitant, amb una antelació de 15 dies a la reunió plenària d'entitats membres o assemblea general ordinària.  
  
6) En la reunió plenària d'entitats membres o assemblea general ordinària, la Comissió Permanent presentarà els informes relatius a totes les sol·licituds rebudes i la documentació presentada i sol·licitada.  
  
Es podran donar diversos casos quan es conega la sol·licitud d'ingrés d'una entitat:  
a) Informe positiu de la Comissió Permanent:  
i) Si cap entitat presenta una moció, es farà efectiu l'ingrés una vegada finalitze la reunió plenària d'entitats membres o assemblea general ordinària en què es van admetre.  
ii) Si una entitat membre ha presentat alguna moció en contra de l'admissió, el procés d'admissió quedarà suspés i l'entitat interessada podrà sol·licitar que la decisió siga reconsiderada en la primera assemblea general o reunió plenària que es convoque, i, en aquest cas, prosperarà amb el vot favorable de 2/3 dels vots emesos.  
iii) Les mocions hauran de ser redactades per part de l'entitat membre, que haurà de raonar els seus motius en l'assemblea o reunió plenària. S'hauran de presentar pel registre d'entrada del Consell Valencià de la Joventut com a màxim 7 dies abans de l'assemblea o reunió plenària.  
  
b) Informe negatiu de la Comissió Permanent: ha de ser motivat per l'incompliment dels requisits taxats en aquest reglament i, en aquest cas, no serà procedent l'ingrés de l'entitat sol·licitant.  
7) L'acord d'admissió o no admissió es notificarà a l'entitat interessada en el termini de 10 dies, i s'haurà de motivar, en tot cas, la resolució de no admissió.  
8) La Comissió Permanent posarà a la disposició dels representants de les entitats membres, degudament acreditats, els expedients de les entitats sol·licitants perquè els revisen en la seu del Consell Valencià de la Joventut, 15 dies abans de l'assemblea o la reunió plenària d'entitats membres, tenint en compte els drets fixats en l'LOPD.  
  
  
Article 11. Drets de les entitats de ple dret  
1. Participar en l'assemblea general amb dret a triar i ser triades per a formar part dels òrgans del Consell Valencià de la Joventut i amb dret de veu i vot en tots els òrgans de què formen part.  
  
2. Participar en les reunions plenàries d'entitats membres amb dret a veu i vot.  
3. Participar en les activitats organitzades pel Consell Valencià de la Joventut.  
4. Participar, sempre que siga possible, en les activitats en què prenga part el Consell Valencià de la Joventut  
5. Tindre accés a la informació, amb una sol·licitud prèvia, a la documentació del Consell Valencià de la Joventut.  
6. Proposar assumptes a l'ordre del dia de les assemblees i reunions plenàries d'entitats membres, i aquests òrgans decidiran sobre la inclusió d'aquests o no.  
7. Presentar mocions o propostes de resolucions davant de l'assemblea i reunions plenàries d'entitats membres, d'acord amb el que s'estableix en aquest reglament.  
8. Sol·licitar la convocatòria de les comissions especialitzades o àrees de treball que estime oportú.  
9. Utilitzar, amb una petició prèvia, les infraestructures i els serveis del Consell Valencià de la Joventut.  
10. Consultar en qualsevol moment, amb una petició prèvia, els comptes i balanços del Consell Valencià de la Joventut.  
  
Article 12. Drets de les entitats adherides  
1. Participar en les assemblees amb dret a veu, però no a vot.  
2. Participar en les reunions plenàries d'entitats membres amb dret a veu, però no a vot.  
3. Participar en les activitats de les comissions especialitzades o àrees de treball amb veu i vot.  
4. Participar en les activitats organitzades pel Consell Valencià de la Joventut.  
5. Participar, sempre que siga possible, en les activitats en les quals el Consell Valencià de la Joventut prenga part.  
6. Tindre accés a la informació i, amb una sol·licitud prèvia, a la documentació del Consell Valencià de la Joventut.  
7. Utilitzar, amb una petició prèvia, la infraestructura i els serveis del Consell Valencià de la Joventut.  
8. Consultar en qualsevol moment, amb una petició prèvia, els comptes i balanços del Consell Valencià de la Joventut.  
9. Formar part únicament dels òrgans dels quals forme part el Consell Valencià de la Joventut, siguen interns o externs, però sense capacitat de decisió.  
  
Article 13. Deures de les entitats membreS de ple dret i adherides  
  
1. Contribuir amb la seua col·laboració al desenvolupament i la promoció del Consell Valencià de la Joventut.  
2. Complir la legislació vigent i el reglament del Consell Valencià de la Joventut.  
3. Acceptar i respectar els acords adoptats pels òrgans competents.  
4. Participar activament de les activitats i els espais del Consell Valencià de la Joventut.  
5. Pagar les quotes i aportacions que s'establisquen en les bases d'execució. Les quotes de les entitats adherides mai podran ser superiors al 50 % de la quota de les entitats de ple dret.  
6. Informar el Consell Valencià de la Joventut sobre les variacions que es produïsquen en la seua entitat respecte de les condicions d'admissió, i renovar la documentació corresponent a les condicions d'admissió amb una periodicitat màxima de 3 anys, i cada vegada que hagen tingut lloc canvis en els òrgans de direcció i representació.  
  
7. Presentar, a petició del Consell Valencià de la Joventut, una memòria de les activitats dutes a terme l'any anterior per l'entitat, segons el model facilitat pel Consell Valencià de la Joventut.  
  
Article 14. Pèrdua de la condició d'entitat membre  
1. La condició d'entitat membre es perdrà:  
a) Per dissolució de l'entitat representada.  
b) Per decisió de l'entitat membre.  
c) Per incompliment del reglament del Consell Valencià de la Joventut.  
d) Per deixar de complir algun dels requisits necessaris per a l'admissió.  
e) Per inassistència a tres assemblees i/o reunions plenàries d'entitats membres consecutives.  
f) Per impagament injustificat de dues quotes anuals consecutives.  
g) Per comportaments que impliquen violències o intimidació dels seus representants a altres membres d'entitats o participants de les entitats del Consell Valencià de la Joventut.  
h) Per comportaments que impliquen violència física o intimidació dels seus representants a altres membres d'entitats del Consell Valencià de la Joventut.  
2. La Comissió Permanent és competent per a instruir un expedient d'expulsió quan s'incórrega en alguna de les situacions esmentades en l'apartat anterior, i garantir el dret d'audiència als/les responsables de l'entitat en qüestió excepte en els casos que recullen els apartats 1.a i 1.b d'aquest article, en què s'instruirà un expedient de baixa.  
  
3. La proposta de la Comissió Permanent d'expulsar o donar de baixa una entitat membre haurà de ser sotmesa a l'aprovació de l'Assemblea General o Reunió Plenària d'Entitats Membres, i la proposta prosperarà quan obtinga el vot favorable de 2/3 dels vots emesos.  
  
4. Tota proposta d'expulsió o de baixa ha de ser notificada, amb almenys quinze dies d'antelació, a l'entitat afectada, i estar inclosa en l'ordre del dia de l'assemblea general o reunió plenària d'entitats membres.  
  
Article 15. Canvi d'estatus  
1. L'entitat que vulga canviar el seu estatus de membre adherit a entitat membre de ple dret del Consell Valencià de la Joventut, haurà de presentar per escrit, davant de la Comissió Permanent, els requisits amb els quals no comptava en el moment de la seua admissió i que es troben regulats en l'article 7 d'aquest reglament. El procés per al canvi d'estatus a entitat membre de ple dret seguirà el que s'estableix en l'article 10 d'aquest reglament.  
2. Quan una entitat perda la seua condició de membre de ple dret per pèrdua d'algun requisit, podrà sol·licitar en la mateixa assemblea o reunió plenària d'entitats membres en la qual siga baixa la seua nova inclusió com a membre adherit. L'entitat haurà de presentar la seua sol·licitud d'adhesió com a entitat adherida, seguint el procediment de l'article 10, amb almenys 7 dies d'antelació.  
3. Una vegada s'aprove el nou estatus, tant en l'apartat 1 com en l'apartat 2, aquest es farà efectiu en el moment en què finalitze l'assemblea o reunió plenària d'entitats membres.  
  
CAPÍTOL III  
Òrgans del Consell Valencià de la Joventut  
  
Article 16. Òrgans del Consell Valencià de la Joventut  
Són òrgans del Consell Valencià de la Joventut:  
a) L'Assemblea General.  
b) La Reunió Plenària d'Entitats Membres.  
c) La Comissió Permanent.  
d) Les comissions especialitzades o els grups de treball.  
  
Secció 1. L'Assemblea  
  
Article 17. Competències de l'Assemblea  
1. L'Assemblea General és el màxim òrgan de participació i decisió del Consell Valencià de la Joventut.  
2. Són funcions de l'Assemblea General les següents:  
a) Determinar les línies generals d'actuació i el programa biennal del Consell Valencià de la Joventut i efectuar mandats als altres òrgans del Consell Valencià de la Joventut.  
b) Aprovar, si és el cas, la memòria anual del Consell Valencià de la Joventut presentada per la Comissió Permanent.  
c) Aprovar, si és el cas, la gestió biennal de la Comissió Permanent.  
d) Resoldre sobre les sol·licituds d'admissió i les propostes de pèrdua de la condició d'entitats membres del Consell Valencià de la Joventut que presente la Comissió Permanent.  
e) Encomanar encàrrecs específics a la Reunió Plenària d'Entitats Membres i a les comissions especialitzades, i fixar un pla de treball biennal. Estudiar i debatre els documents elaborats per aquests dos òrgans i ratificar, si és el cas, les seues resolucions.  
f) Triar i destituir els membres de la Comissió Permanent.  
g) Decidir sobre la incorporació del Consell Valencià de la Joventut a òrgans nacionals i internacionals de representació juvenil, així com sobre l'eixida que tenen.  
h) Crear i dissoldre les comissions especialitzades o àrees de treball.  
i) Aprovar i modificar les bases d'execució del pressupost.  
j) Aprovar el reglament de funcionament del Consell Valencià de la Joventut.  
k) Aprovar anualment, si és el cas, el balanç de situació i l'estat de comptes presentats per la Comissió Permanent.  
l) Aprovar, si és el cas, els pressupostos anuals presentats per la Comissió Permanent.  
m) Aprovar, si és el cas, l'execució del programa de treball del Consell Valencià de la Joventut.  
n) Qualssevol que, corresponent al Consell de la Joventut de la Comunitat Valenciana, no estiguen expressament atribuïdes a un altre òrgan.  
  
Article 18. Composició de l'Assemblea  
1. Formen part de l'Assemblea, amb dret a veu i vot, les entitats membres de ple dret, i amb dret a veu, les entitats adherides:  
  
a) Les entitats membres de ple dret participaran amb dues persones delegades, amb veu i vot.  
b) Les entitats membres adherides participaran amb dos representants, amb veu, però sense vot.  
c) La composició de persones representants de cada entitat tindrà un equilibri de gènere en el qual el nombre de dones haurà de ser superior al 30 %.  
2. Les persones que integren la Comissió Permanent participaran en l'assemblea general, amb veu, però sense vot, a excepció de les que s'acrediten com a delegades de la seua entitat.  
3. Podran assistir també a l'assemblea les persones que tinguen la condició de convidades per part de la Comissió Permanent i de les entitats membres. Les persones convidades de fins a 35 anys tindran només veu. A partir d'aquesta edat, no tindran veu, a excepció dels càrrecs institucionals.  
  
Article 19. Edat i acreditació de les persones delegades  
1. Les persones delegades de l'Assemblea hauran de tindre necessàriament entre 12 i 30 anys, inclusivament, i ser acreditades per l'entitat a la qual representen.  
2. La condició de delegada no és delegable.  
3. Les persones delegades acrediten la seua condició mitjançant l'exhibició a la mesa, del NIF o qualsevol altre document acreditatiu d'igual valor. La mesa passarà el NIF al cos tècnic, que registrarà la persona com a delegada i li atorgarà la seua credencial corresponent i el vot, si és el cas.  
4. Una vegada acreditada i ratificada posteriorment per la mesa, la persona delegada o convidada no podrà perdre els seus drets i obligacions en cap concepte.  
  
Article 20. Convocatòria de l'assemblea i ordre del dia  
1. L'Assemblea es podrà reunir amb caràcter ordinari o extraordinari.  
2. L'Assemblea General es reunirà amb caràcter ordinari una vegada a l'any, en el primer quadrimestre.  
3. L'Assemblea General es reunirà amb caràcter extraordinari totes les vegades que ho considere oportú la Comissió Permanent, la Reunió Plenària d'Entitats Membres o quan ho sol·licite un terç de les entitats membres de ple dret del Consell Valencià de la Joventut.  
  
4. La convocatòria de l'assemblea ordinària serà expedida amb un mes d'antelació. En el cas de les extraordinàries, ho serà amb quinze dies. Les dues convocatòries es faran per correu electrònic a l'adreça que cada entitat membre haja facilitat com a adreça de contacte, amb la indicació de l'ordre del dia corresponent, i també es publicaran en la pàgina web del Consell Valencià de la Joventut.  
5. La documentació i els materials de l'assemblea ordinària s'enviaran i publicaran, com a mínim, amb una antelació de quinze dies, i en el cas de les assemblees extraordinàries, el termini serà d'una setmana.  
  
6. En cas d'assemblea ordinària, l'ordre del dia l'haurà de fixar la Reunió Plenària d'Entitats Membres abans que es faça, i a proposta de la Comissió Permanent, tenint en compte les peticions formulades per les entitats membres. L'ordre del dia haurà de ser ratificat o modificat per la mateixa assemblea.  
7. En cas d'assemblea extraordinària, l'ordre del dia el fixarà l'òrgan que la convoque. En el cas de l'assemblea extraordinària convocada a petició d'un terç de les entitats membres del Consell Valencià de la Joventut, l'ordre del dia haurà de contindre necessàriament els punts que hagen motivat la petició, sense inclusions i sense poder variar-se d'aquesta.  
8. L'Assemblea quedarà vàlidament constituïda, encara que no es complisquen els requisits de la convocatòria, si les persones delegades de totes les entitats membres de ple dret del Consell Valencià de la Joventut es reuneixen i així ho acorden.  
  
Article 21. Quòrum de l'Assemblea  
El quòrum per a la vàlida constitució de l'Assemblea és la majoria de dos terços de les persones delegades convocades. Si no hi ha quòrum, l'Assemblea es constituirà en segona convocatòria amb, almenys, un terç de les persones delegades convocades.  
  
Article 22. Obertura de l'assemblea  
L'assemblea serà declarada oberta per la Presidència del Consell Valencià de la Joventut, i quedarà vàlidament constituïda en primera convocatòria quan siguen presents, almenys, els dos terços de les persones delegades convocades i, en segona convocatòria, siga quin siga el nombre de delegades que hi concórreguen.  
Una vegada declarada oberta l'assemblea, prendrà possessió la Mesa de l'Assemblea, a qui li correspondrà la presidència de l'assemblea.  
  
Article 23. La Mesa de l'Assemblea  
La Mesa de l'Assemblea General és l'organisme encarregat de moderar-la i dirigir-la.  
1. Composició:  
La Mesa de l'Assemblea estarà composta per la Comissió Permanent, i exercirà la presidència de la Mesa, la persona que ocupe la secretaria de la Comissió Permanent, que impulsarà i coordinarà el desenvolupament d'aquesta.  
Quan es tracte d'una assemblea d'elecció de comissió permanent, la mesa estarà formada per tres persones, que exerciran la presidència, la secretaria i una vocalia, triades de la manera següent:  
a) Presentació de candidatures:  
1. Qualsevol persona, avalada per una entitat membre, podrà ser candidata.  
2. Les candidatures s'hauran de presentar per escrit, amb la signatura de la candidata i el segell de l'entitat, a la Comissió Permanent, des del dia que es convoque la reunió plenària anterior a l'assemblea general d'elecció, fins a l'inici d'aquesta.  
3. Serà un requisit imprescindible que les persones candidates siguen delegades en l'assemblea general d'elecció de comissió permanent.  
b) Elecció:  
1. La mesa es triarà en la reunió plenària anterior a l'assemblea general d'elecció.  
2. La votació serà secreta i es durà a terme mitjançant una llista oberta en la qual han de figurar totes les candidatures proposades per les entitats. Cada persona delegada de les entitats membres de ple dret haurà de marcar tres persones candidates.  
3. La persona més votada ocuparà la presidència de la mesa; la secretaria, l'ocuparà la segona més votada, i quedarà com a vocal, la tercera. En cas d'empat entre dos o més membres, se sotmetran les persones candidates empatades a una segona votació.  
c) Substitucions:  
1. Si a l'inici de l'assemblea general d'elecció no compareix alguna de les persones que componen la Mesa, es reorganitzaran les responsabilitats d'acord amb el resultat de la votació per la qual van ser triades.  
  
2. Es procedirà, llavors, a elegir els càrrecs vacants entre les delegades de l'assemblea que presenten candidatura, mitjançant una votació secreta amb llista oberta.  
2. Atribucions de la mesa:  
a) Ordenar i impulsar el treball d'acord amb l'ordre del dia de l'assemblea.  
b) Presidir i ordenar els debats i les votacions.  
c) Proposar, si és el cas, la disposició de temes o qüestions de l'ordre del dia quan la marxa de l'assemblea així ho requerisca.  
d) Fer complir aquest reglament i interpretar-lo.  
e) Resoldre, per majoria de la Mesa, les qüestions que se'n puguen suscitar.  
f) Recaptar l'assistència de la gerència en cas que ho considere necessari.  
3. Atribucions de la presidència de la mesa:  
a) Correspon a la presidència de la mesa, obrir, suspendre i alçar les sessions, dirigir els debats, autoritzar l'ús de la paraula i fixar el nombre màxim d'intervencions i la duració d'aquestes. Aplicant el mateix mecanisme a les entitats membres i a la resta de components de la mesa. Així mateix, abans de cada votació, exposarà amb claredat els termes de les propostes o la proposta sotmeses a aquesta.  
  
b) La presidència podrà cridar a l'atenció i, si és el cas, retirar la paraula, a les persones en les seues intervencions si s'allarguen excessivament, se n'ixen del tema objecte de debat, no compleixen el que estableix aquest reglament, alteren l'ordre dels debats o obstaculitzen la bona marxa de l'assemblea.  
c) En cas de necessitat, la Presidència podrà delegar les seues funcions en una altra persona de la mesa.  
  
Article 24. Desenvolupament de l'assemblea  
L'assemblea funcionarà en plenari, excepte quan s'estipule el contrari. Les sessions estaran presidides per la Mesa de l'Assemblea, a excepció de l'obertura i la clausura.  
1. Desenvolupament dels debats:  
a) L'ordre dels debats es farà d'acord amb l'ordre del dia de l'assemblea.  
b) Les persones que vulguen intervindre en els debats ho hauran de sol·licitar a la mesa de l'assemblea.  
c) La mesa fixarà el nombre d'intervencions, tenint en compte les sol·licituds i el temps fixat en l'ordre del dia de l'assemblea. La Comissió Permanent podrà fer ús de la paraula, amb una sol·licitud prèvia a la mesa.  
2. Torns de paraula:  
a) La presidència de la mesa concedirà a qui intervinga l'ús de la paraula per a la defensa de cada ponència o punt de discussió, que exposarà les seues línies fonamentals.  
b) A continuació, s'obrirà un torn de paraula per a les intervencions de les persones delegades. El/la ponent podrà intervindre en rèplica i, en qualsevol cas, al final del debat.  
3. Les resolucions:  
a) Les resolucions són propostes breus i específiques sobre temes que no tenen entitat de ponència però que estan relacionades amb assumptes d'interés general en el marc dels debats de l'assemblea.  
b) Les resolucions seran remeses com a màxim set dies abans de l'assemblea a la Comissió Permanent. Es podran presentar resolucions d'urgència davant de la mesa de l'assemblea sempre que el motiu d'aquesta ho requerisca i així ho aprove l'assemblea.  
4. Adopció d'acords i votacions:  
a) En els punts de l'ordre del dia, els assumptes dels quals requerisquen la votació o aprovació, acabat el debat, se sotmetran a votació en el punt de l'ordre del dia, i quedaran aprovats quan obtinguen la majoria simple dels vots, llevat que s'establisca una altra cosa. Si es produeix un empat, prevaldrà l'statu quo.  
b) Per a cadascuna de les qüestions sotmeses a votació, es podrà emetre un vot a favor, en contra o abstenció, i les delegades i els delegats també podran no emetre cap vot. Les abstencions comptaran com a vots emesos i vàlids. Els vots nuls comptaran com a vots emesos i no vàlids.  
c) Les votacions seran a mà alçada, excepte per a l'elecció de càrrecs o quan una entitat, degudament acreditada, sol·licite que siga secreta.  
d) Les votacions no es podran interrompre sota cap pretext, i durant aquestes no es concedirà a ningú la paraula per a parlar sobre el tema que és objecte de la votació.  
e) Una vegada iniciada una votació, aquesta serà vàlida, independentment del nombre de persones delegades presents, a porta tancada, i no es podrà incorporar cap persona delegada una vegada haja començat.  
  
f) Els acords adoptats per l'Assemblea seran executius des del mateix moment de l'adopció, amb independència de les correccions que es puguen fer en el moment d'aprovació de l'acta.  
g) No podrà ser objecte d'acord cap assumpte que no figure inclòs en l'ordre del dia, llevat que siguen presents totes les entitats membres de ple dret de l'òrgan i es declare la urgència de l'assumpte pel vot favorable de la majoria.  
  
Article 25. Actes  
Correspon a la Secretaria de l'Assemblea la redacció de les actes de les sessions, i es recolliran, en les mateixes línies generals de les intervencions, les propostes formulades amb indicació del nom de la persona ponent i l'entitat, les votacions produïdes i els resultats de les eleccions. Les actes les signarà la Secretaria, amb el vistiplau de la Presidència, i seran aprovades en l'assemblea posterior, per a la qual totes les entitats comptaran prèviament amb la còpia d'aquestes, amb 15 dies d'antelació.  
En el cas de l'acta d'una assemblea d'elecció de comissió permanent, aquesta serà signada, una vegada aprovada, per la comissió permanent entrant.  
  
Secció II. Reunió Plenària d'Entitats Membres  
  
Article 26. Competències de la Reunió Plenària d'Entitats Membres  
  
1. En el temps transcorregut entre les reunions ordinàries de l'Assemblea General, i a fi de coordinar, desenvolupar i prendre els acords necessaris que garantisquen el bon funcionament del Consell Valencià de la Joventut, així com per a promoure la relació entre els membres de la Comissió Permanent i les entitats membres, tindrà lloc la reunió plenària d'entitats membres.  
2. A aquesta reunió assistiran els membres de la Comissió Permanent i una persona delegada per cada entitat, amb dret a veu i vot, en el cas de les entitats de ple dret, i amb dret sol a veu, en el cas de les entitats adherides.  
3. Li competeixen, en particular, sense perjudici de les competències de l'Assemblea, les funcions següents:  
1. Preparar, a proposta de la Comissió Permanent, els treballs de l'Assemblea.  
2. Coordinar els treballs de l'Assemblea, de les comissions especialitzades o àrees i de la resta dels òrgans del Consell Valencià de la Joventut, d'acord amb les resolucions de l'Assemblea.  
3. Fer els seguiments del pla de treball, acords i mandats de l'Assemblea a la Comissió Permanent i de les comissions especialitzades o àrees.  
4. Crear i dissoldre grups de treball d'acord amb els objectius fixats per l'Assemblea.  
5. Informar sobre la interpretació del reglament intern del Consell Valencià de la Joventut.  
6. Conéixer el balanç de situació i estat d'execució del pressupost.  
  
7. Fer el seguiment del programa de treball del Consell Valencià de la Joventut, i analitzar la gestió duta a terme per la Comissió Permanent fins a aquest moment.  
8. Prendre els acords necessaris per a garantir el bon funcionament del Consell Valencià de la Joventut.  
9. Aprovar o rebutjar, amb un informe previ de la Comissió Permanent, les noves incorporacions de membres al Consell Valencià de la Joventut.  
10. Aprovar resolucions, en els mateixos termes que s'han fixat per a l'assemblea general.  
11. Qualssevol altres que li siguen encomanades per l'Assemblea General.  
12. En cas que l'inici i la fi de mandat de la Comissió Permanent no coincidisca amb la celebració d'una assemblea general ordinària, segons el que disposa l'article 33, la Reunió Plenària és competent per a decidir allargar o acurtar el mandat de la Comissió Permanent amb la finalitat de fer coincidir la fi de mandat de la Comissió Permanent amb la celebració d'una assemblea general ordinària.  
  
  
Article 27. Composició de la Reunió Plenària d'Entitats Membres  
  
1. Formen part de la Reunió Plenària d'Entitats Membres:  
i) Les persones que integren la Comissió Permanent.  
ii. Una persona representant per cadascuna de les entitats de ple dret, amb veu i vot.  
iii. Una representant per cadascuna de les entitats adherides, amb veu, però sense vot.  
2. Podran assistir a la plenària sense dret a vot les persones que tinguen la condició de convidades per part de la Comissió Permanent i les entitats membres.  
  
Article 28. Edat i acreditació i vot de les persones delegades  
1. Les persones delegades de la reunió plenària d'entitats membres hauran de tindre necessàriament entre 12 i 30 anys, inclusivament, i ser acreditades per l'entitat a la qual representen.  
2. La condició de delegada no és delegable.  
3. Les persones delegades acrediten la seua condició mitjançant l'exhibició del NIF o qualsevol altre document acreditatiu d'igual valor. El cos tècnic registrarà la persona com a delegada i li atorgarà la credencial corresponent i el vot, si és el cas.  
4. Cada persona delegada d'entitat membre de ple dret tindrà un vot. La persona acreditada com a representant d'entitat membre adherida tindrà veu, però no vot.  
5. Les persones convidades per la Comissió Permanent o per alguna de les entitats membres podran assistir amb veu i sense vot fins als 35 anys, inclusivament, i sense veu ni vot a partir d'aquesta edat.  
  
Article 29. Convocatòria de la Reunió Plenària d'Entitats Membres i ordre del dia  
1. La convocatòria de la Reunió Plenària d'Entitats Membres es farà per correu electrònic a l'adreça que cada entitat membre haja facilitat com a adreça de contacte, indicant-hi l'ordre del dia corresponent, i també es publicarà en la pàgina web del Consell Valencià de la Joventut.  
  
2. La Reunió Plenària d'Entitats Membres es podrà reunir amb caràcter ordinari, extraordinari i amb caràcter d'urgència.  
a) La Reunió Plenària d'Entitats Membres es reunirà amb caràcter ordinari, com a mínim, dues vegades a l'any. La convocatòria d'aquesta es farà amb un mes d'antelació, i es remetrà l'ordre del dia fixat amb la Comissió Permanent, oïdes les peticions de les entitats membres.  
  
b) La Reunió Plenària d'Entitats Membres Extraordinària es reunirà convocada per la Presidència a proposta de, com a mínim, dos terços de la Comissió Permanent o quan ho sol·licite, amb l'exposició dels temes que s'han de tractar, un terç de les entitats membres. La convocatòria es farà almenys deu dies abans que tinga lloc, i s'hi haurà d'adjuntar l'ordre del dia corresponent, que haurà de contindre, necessàriament, els punts que hagen motivat la petició.  
c) Es convocarà la Reunió Plenària d'Entitats Membres d'urgència quan la Presidència, a proposta de la Comissió Permanent, considere que hi ha circumstàncies sobrevingudes que requerisquen una resposta especial i urgent per part de la Reunió Plenària d'Entitats Membre. La convocatòria es farà amb l'ordre del dia corresponent i s'expedirà amb el màxim marge possible, tenint en compte el caràcter urgent de la convocatòria.  
3. La Reunió Plenària d'Entitats Membres quedarà vàlidament constituïda, encara que no es complisquen els requisits de la convocatòria, si les persones delegades de totes les entitats membres de ple dret del Consell Valencià de la Joventut es reuneixen i així ho acorden.  
4. No podrà ser objecte d'acord cap assumpte que no figure inclòs en l'ordre del dia, llevat que els dos terços de les persones delegades presents amb dret a vot així ho aproven i es declare la urgència de l'assumpte.  
  
Article 30. Quòrum de la Reunió Plenària d'Entitats Membres  
1. El quòrum per a la vàlida constitució de la Reunió Plenària d'Entitats Membres és l'assistència de dos terços de les entitats membres de ple dret.  
2. Si no hi ha quòrum, la Reunió Plenària d'Entitats Membres es reunirà en segona convocatòria mitja hora després de la primera, i serà suficient l'assistència d'una tercera part de les entitats membres de ple dret.  
  
Article 31. Actes  
La Secretaria del Consell Valencià de la Joventut estendrà acta de cada sessió de la Reunió Plenària d'Entitats Membres en la qual figuraran els acords adoptats i totes les circumstàncies que resulten procedents per al reflex fidel de les sessions. Les actes les signarà la Secretaria amb el vistiplau de la Presidència i seran aprovades en la reunió plenària d'entitats membres posterior; per tant, les entitats hauran de comptar amb una còpia d'aquesta amb quinze dies d'antelació.  
  
  
Secció III. La Comissió Permanent  
  
Article 32. Naturalesa  
La Comissió Permanent és l'òrgan que dirigeix i coordina les activitats del Consell Valencià de la Joventut, i a aquesta li correspon l'execució dels acords de l'Assemblea General i la Reunió Plenària d'Entitats Membres, així com la gestió ordinària del Consell.  
Promou la coordinació i comunicació entre les comissions especialitzades o àrees i assumeix la direcció del Consell Valencià de la Joventut i la seua representació quan l'Assemblea no està reunida.  
  
Article 33. Composició i mandat  
1. Composició:  
a) La Comissió Permanent està composta entre set a nou persones, amb la distribució següent: una presidència, almenys una vicepresidència, una secretaria, una tresoreria, i un nombre variable de vocalies.  
  
b) Almenys dues persones de la Comissió Permanent ho han de ser en representació de dos consells de la joventut de comarques diferents.  
c) La composició de la Comissió Permanent haurà de complir una paritat del 40 - 60 % entre dones i homes. En cas que hi haja persones no binàries, aquestes mai podran ser més de la tercera part del total. Així mateix, sempre que, en cas que per necessitats de paritat, s'haja de reduir algun dels percentatges binaris (homes i dones), la rebaixa seria preferiblement en els homes.  
2. Mandat:  
a) El mandat de la Comissió Permanent és de dos anys. En cas que l'inici i la fi de mandat no coincidisca amb la celebració d'una assemblea general ordinària, el mandat es podrà allargar o acurtar fins que tinga lloc, si així ho decideix l'Assemblea o la Reunió Plenària d'Entitats Membres. Les persones integrants només podran ser reelegides una vegada, a excepció d'aquelles que no hagen complit més de la meitat d'algun dels seus mandats, que podran ser reelegides dues vegades.  
b) Les persones que componen la Comissió Permanent representen el conjunt d'entitats del Consell Valencià de la Joventut, per la qual cosa, en l'exercici dels seus càrrecs, no estan lligades per l'acord de les respectives entitats.  
c) Formar part de la Comissió Permanent és compatible amb l'acompliment de càrrecs en les entitats membres respectives.  
  
Article 34. Elecció i nomenament  
L'Assemblea General triarà, per un període de dos anys, la Comissió Permanent. Entre les persones que integren aquesta comissió permanent, l'Assemblea General triarà, així mateix, la persona que presidirà el Consell Valencià de la Joventut, així com la Comissió Permanent.  
  
1. Presentació de candidatures:  
a) Les candidatures a la Comissió Permanent s'hauran de presentar a la Mesa, des de la convocatòria de l'assemblea general d'elecció fins a 15 dies abans que tinga lloc.  
b) S'hauran de presentar candidatures completes, tancades i bloquejades, en les quals s'especifiquen el nom, els cognoms, la data de naixement, el NIF i l'entitat membre de ple dret a la qual pertanyen les persones candidates. També s'especificarà qui opta a la presidència, a la o vicepresidència o les vicepresidències, la secretaria, la tresoreria i les vocalies.  
c) La composició de les candidatures s'ha d'ajustar a l'article 33 d'aquest reglament.  
d) Les candidatures s'hauran de presentar amb un pla de línies d'actuació en què s'especifiquen els reptes i les prioritats en el treball de cada àrea, el repartiment de responsabilitats i les àrees de la candidatura, així com una breu presentació de cadascuna de les persones integrants d'aquesta.  
2. Validació de les candidatures  
a) La Mesa de l'Assemblea revisarà les candidatures presentades per a comprovar que compleixen els requisits marcats en el punt anterior. En cas que no se'n complisca algun, podran requerir la documentació a les candidatures.  
b) Les candidatures que complisquen els requisits seran comunicades a les entitats membres, com a màxim 24 hores abans del començament de l'assemblea.  
c) Una vegada oberta l'assemblea, es podran variar, davant de la Mesa, dues persones, excepte la persona que opta a la presidència.  
3. Elecció:  
a) La votació per a triar la comissió permanent serà el sufragi universal, directe i secret. Cada persona delegada podrà triar una única candidatura entre les presentades.  
b) Resultarà triada la candidatura que haja obtingut el nombre de vots més alt. En cas que dues o més candidatures obtinguen el mateix nombre de vots, es tornarà a repetir la votació mitja hora més tard.  
  
4. Nomenament:  
a) El nomenament de la Comissió Permanent es produirà en el moment en què es comunique el resultat de la votació.  
b) El nomenament de la Comissió Permanent s'haurà de publicar en el Diari Oficial de la Generalitat Valenciana.  
  
Article 35. Funcions  
Corresponen a la Comissió Permanent les funcions següents:  
a) Executar els mandats i acords de l'Assemblea i de la Reunió Plenària d'Entitats Membres.  
b) Elevar a l'aprovació de l'Assemblea General, la memòria i el programa anual, així com l'estat de comptes, el balanç de situació i el pressupost.  
c) Coordinar els treballs de l'Assemblea, de la Reunió Plenària d'Entitats Membres, de les comissions especialitzades o àrees, així com dels grups de treball que s'hagen establit.  
d) Proposar representants per als organismes i les institucions dels quals el Consell Valencià de la Joventut forme part.  
e) Emetre els informes, els dictàmens i la normativa interna que se li sol·liciten, acorde per pròpia iniciativa o els que estiguen recollits en aquest reglament.  
f) Estudiar i informar les sol·licituds d'admissió i els expedients d'expulsió o baixa.  
g) Designar la gerència del Consell Valencià de la Joventut i proposar-ne la ratificació a la Reunió Plenària d'Entitats Membres.  
h) Contractar el personal al servei del Consell Valencià de la Joventut segons els criteris genèrics establits per la Reunió Plenària d'Entitats Membres, juntament amb els criteris específics adoptats per la Comissió Permanent sobre la base de l'assessorament de l'equip tècnic.  
i) Sol·licitar ajuda material tècnica, amb caràcter temporal, de representants de les diverses àrees de l'Administració, per al compliment de les tasques del Consell Valencià de la Joventut.  
j) Qualssevol altres que li encome l'Assemblea.  
  
Article 36. Reunions, acords i actes  
1. La Comissió Permanent es reunirà, almenys, una vegada al mes, amb l'excepció del mes d'agost, i en les ocasions que siga convocada per la Presidència, bé a iniciativa pròpia o per petició d'algun membre d'aquesta.  
2. Les reunions es convocaran amb una antelació de, com a mínim, 48 hores.  
3. L'ordre del dia de les reunions de la Comissió Permanent el fixarà i comunicarà la presidència amb 48 hores d'antelació. Els i les membres de la Comissió Permanent tindran 24 hores per a fer les aportacions que consideren oportunes.  
4. Per a la constitució vàlida de la Comissió Permanent hauran de ser presents, almenys, la meitat més un dels membres, entre els quals hi haurà el/la president/a o el/la vicepresident/a. Quedarà vàlidament constituïda, encara que no es complisquen els requisits de la convocatòria, si tots els i les membres es reuneixen i així ho acorden per unanimitat.  
5. Les persones integrants de la Comissió Permanent tenen dret a participar telemàticament en les reunions per mitjà d'un sistema de videoconferència. Per a fer-ho, hauran de sol·licitar-ho a la Presidència en el moment de la convocatòria. La reunió, en aquest cas, s'haurà de fer amb els mitjans materials i tècnics que permeten la participació efectiva.  
6. Els acords s'adoptaran per majoria simple. Si es produeix un empat, prevaldrà l'statu quo. Els acords seran immediatament executius.  
  
7. L'assistència a les reunions és obligatòria i les deliberacions que s'hi facen seran secretes.  
8. La Secretaria del Consell Valencià de la Joventut estendrà acta de cada reunió, en la qual figuraran els acords adoptats i totes les circumstàncies que resulten procedents per al reflex fidel de les sessions. Les actes seran signades per la Secretaria, amb el vistiplau de la Presidència, i seran aprovades en la reunió posterior, de manera que quedarà autoritzada la Secretaria del Consell Valencià de la Joventut a emetre certificacions dels acords que preveuen.  
  
Article 37. Funcions de la Presidència  
Corresponen a la Presidència les funcions següents:  
1. Exercir la representació legal del Consell Valencià de la Joventut.  
2. Representar el Consell Valencià de la Joventut davant dels poders públics, les entitats, les corporacions i les personalitats de qualsevol ordre quan aquesta funció no l'exercisca col·legiadament la Comissió Permanent.  
3. Executar els acords adoptats per la Comissió Permanent.  
4. Convocar les reunions tant de l'Assemblea, la Reunió Plenària d'Entitats Membres i la Comissió Permanent, i alçar-les una vegada esgotat l'ordre del dia.  
5. Donar el vistiplau a les actes i certificacions alçades per la Secretaria del Consell Valencià de la Joventut.  
6. Ordenar els pagaments acordats vàlidament.  
7. Impulsar i dirigir els treballs de la Comissió Permanent, d'acord amb les línies d'actuació marcades per l'Assemblea i la Reunió Plenària d'Entitats Membres.  
8. Supervisar el funcionament administratiu diari del Consell Valencià de la Joventut i adoptar les mesures que considere de caràcter urgent per al bon govern, el règim i l'administració del Consell Valencià de la Joventut, i donar compte obligatòriament a la Comissió Permanent en cada reunió.  
9. Coordinar l'elaboració de les memòries que s'han de presentar davant de l'Assemblea i la Reunió Plenària d'Entitats Membres.  
10. Les altres funcions que li atribuïsca aquest reglament.  
  
Article 38. Funcions de la Vicepresidència  
Corresponen a la Vicepresidència les funcions següents:  
1. Totes les atribuïdes a la Presidència, en el cas d'absència, abstenció, malaltia o vacant provisional.  
2. També exercirà les que li siguen expressament delegades per la Presidència o la Comissió Permanent.  
3. Les altres que li atribueix aquest reglament.  
  
Article 39. Funcions de la Secretaria  
Corresponen a la Secretaria les funcions següents:  
1. Redactar, amb el vistiplau de la Presidència, les actes de les reunions de l'Assemblea, la Reunió Plenària d'Entitats Membres i la Comissió Permanent.  
2. Portar i custodiar el Registre general del Consell Valencià de la Joventut, l'arxiu administratiu, el llibre de registre de membres i els seus expedients individuals i el llibre d'actes de totes les reunions estatutàries.  
3. Rebre i donar compte a la Comissió Permanent de totes les sol·licituds i comunicacions que es remeten al Consell Valencià de la Joventut.  
4. Expedir, amb el vistiplau de la Presidència, les certificacions que sol·liciten els interessats i les interessades.  
5. Les altres funcions que li atribuïsca aquest reglament.  
6. En cas d'absència, malaltia, abstenció o vacant, la Secretaria serà substituïda per una altra persona de la Comissió Permanent, per acord d'aquesta.  
  
Article 40. Funcions de la Tresoreria  
Corresponen a la Tresoreria les funcions següents:  
1. Custodiar i rendibilitzar els fons del Consell Valencià de la Joventut.  
2. Pagar els deslliuraments que autoritze la Presidència.  
3. Informar periòdicament la Comissió Permanent de la situació econòmica del Consell Valencià de la Joventut.  
4. Redactar l'esborrany dels documents comptables i pressupostaris, així com els informes econòmics que la Comissió Permanent ha de presentar a l'aprovació de l'Assemblea o de la Reunió Plenària d'Entitats Membres, d'acord amb el que preveu aquest reglament.  
5. Ingressar i retirar fons dels comptes bancaris, conjuntament amb la Presidència, o si és el cas, amb una persona de la Comissió Permanent designada per aquesta.  
6. Portar un inventari minuciós i administrar els béns del Consell Valencià de la Joventut.  
7. Controlar la comptabilitat, realitzar les previsions de tresoreria i verificar la caixa.  
8. Les altres funcions que li atribuïsca aquest reglament.  
9. En cas d'absència, malaltia, abstenció o vacant, la Tresoreria l'ocuparà una altra persona de la Comissió Permanent, per acord d'aquesta.  
  
Article 41. Funcions de les vocalies  
Corresponen a les persones que exercisquen les vocalies les funcions següents:  
1. Vetlar pel compliment dels acords de l'Assemblea, la Reunió Plenària d'Entitats Membres i la Comissió Permanent.  
2. Assistir la Presidència i la resta de la Comissió Permanent en les seues funcions.  
3. Coordinar les comissions especialitzades o àrees, i dirigir els treballs de la que presidisquen.  
4. Fer les funcions que els encomanen la Comissió Permanent o la Presidència.  
  
Article 42. De les vacants  
1. Queda vacant un lloc de la Comissió Permanent en els casos següents:  
a) Per defunció.  
b) Per dimissió.  
c) Per cessament de confiança.  
d) Per no haver sigut cobert en l'elecció de la Comissió Permanent.   
2. La dimissió d'un o més dels membres de la Comissió Permanent s'haurà de fer per escrit, dirigida a la resta de la Comissió Permanent, que n'haurà de donar trasllat a les entitats membres en el termini màxim de quinze dies des de la notificació d'aquestes.  
3. En el cas que una entitat membre retire la confiança a un o una membre de la comissió permanent de la seua pròpia entitat, es podrà presentar una moció de confiança i serà destituïda d'aquesta, sempre que així ho aprove també la Comissió Permanent i emeta un informe sobre aquest tema que haurà de fer arribar a les entitats membres en el mínim temps possible.  
4. Cobertura de les vacants:  
a) Quan l'existència d'una vacant produïsca un incompliment de la composició de la Comissió Permanent, segons el que s'estableix en l'article 33, aquesta haurà de ser coberta en un termini màxim de quatre mesos mitjançant la convocatòria d'una assemblea general.  
b) Quan l'existència de la vacant no incomplisca la composició, serà la Comissió Permanent la que decidisca quan convocar el procés per a cobrir-la, incloent-hi l'assumpte en l'ordre del dia d'una assemblea general. Les entitats membres també podran sol·licitar l'obertura del procés per a cobrir una vacant convocant una assemblea general extraordinària en els termes fixats en aquest reglament i incloent un punt en l'ordre del dia a aquest efecte.  
5. El procés per a la cobrir els càrrecs vacants serà el següent:  
a) Des de la data de la convocatòria de l'Assemblea General fins a cinc dies abans d'aquesta, es podran presentar candidatures per a cobrir la vacant a proposta de la Comissió Permanent i/o per part de qualsevol entitat membre.  
b) La candidatura haurà de ser conforme als requisits de composició de la Comissió Permanent, i les persones candidates hauran de ser delegades en l'assemblea general.  
c) Les candidatures que complisquen tots els requisits seran remeses a totes les entitats membres, com a màxim, 24 hores abans de l'inici de l'assemblea.  
d) En l'assemblea general es triarà la vacant, mitjançant votació secreta, entre les persones candidates, i s'incorporarà a la Comissió Permanent la que obtinga el nombre més alt de vots. En cas d'empat, la votació es repetirà mitja hora més tard.  
e) Per a la cobertura d'una vacant, tindrà prioritat l'entitat a la qual pertanga la persona que haja dimitit o sigut baixa.  
f) En cas que únicament hi haja una persona candidata, es triarà la vacant mitjançant una votació secreta.  
6. La vacant de la persona que exerceix la presidència, o de més de la meitat de la Comissió Permanent, provocarà la dimissió automàtica de la resta de membres, que quedaran en funcions mentre es convoca una assemblea extraordinària. Aquesta assemblea es convocarà en el termini màxim d'un mes i s'hi triarà una nova comissió permanent.  
  
Article 43. Comissió gestora  
1. Quan el procediment d'elecció d'una comissió permanent finalitze sense l'elecció d'aquesta, s'haurà de triar, d'entre les persones delegades de l'Assemblea General que s'hagen proposat com a candidates, i mitjançant votació secreta amb llistes tancades, una comissió gestora formada per una presidència, una secretaria i una tresoreria.  
  
2. La funció de la comissió gestora és la de portar la gestió ordinària del Consell Valencià de la Joventut i convocar, en el termini màxim de sis mesos des de l'elecció, un nou procés d'elecció d'una comissió permanent.  
  
Secció IV. Comissions especialitzades o grups de treball  
  
Article 44. Naturalesa i competència  
Les comissions especialitzades o àrees de treball són òrgans del Consell Valencià de la Joventut amb funcions d'estudi i assessorament, sense perjudici de les competències que són pròpies de l'Assemblea General i de la Comissió Permanent.  
És competència de l'Assemblea General decidir sobre la constitució, el seguiment i la finalització de les comissions especialitzades o àrees de treball.  
Les comissions especialitzades seran enteses com a grups de treball la funció dels quals és estudiar situacions concretes per a les quals siguen convocats, així com elaborar els documents i les propostes d'actuació. Les conclusions de les comissions especialitzades les tindrà en compte la Comissió Permanent com a base d'actuació, però no seran vinculants per al Consell Valencià de la Joventut mentre no les ratifique l'Assemblea o la Reunió Plenària d'Entitats Membres.  
  
Article 45. Responsable  
1) La persona responsable de cada grup de treball serà el membre de la Comissió Permanent responsable de l'àrea a la qual pertanga el tema que s'ha de tractar. En cas d'absència, malaltia, abstenció o vacant, la Comissió Permanent podrà encarregar a un/a altre/a dels seus membres la responsabilitat de grup de treball d'àrea.  
2) Les funcions de la persona responsable del grup de treball són:  
a) Convocar, alçar i dirigir els grups de treball de les àrees que presideix i coordina els seus treballs.  
b) Estendre acta dels acords i les conclusions que s'adopten en els grups de treball d'àrea.  
c) Informar la resta de la Comissió Permanent i les entitats membres, de les conclusions i els acords assolits en el grup de treball d'àrea.  
  
d) Les altres funcions que li corresponen com a vocal de la Comissió Permanent.  
  
Article 46. Composició  
1. Seran convocades als grups de treball totes les entitats membres del Consell Valencià de la Joventut, tant les entitats membres de ple dret com les entitats membres adherides. Així mateix, es podran convocar també les entitats col·laboradores o una persona en representació d'entitats juvenils que estiguen legalment constituïdes i, segons el parer de la Comissió Permanent, exercisquen una activitat rellevant per al tema que és objecte del grup de treball, sempre que així ho acorde la majoria de les persones presents.  
2. Podran ser convidades, per part de la responsable del grup, persones en qualitat d'expertes per la seua rellevància o trajectòria relacionada amb el tema que s'ha de tractar.  
3. Les persones que integren la Comissió Permanent poden assistir amb veu i sense vot a les reunions dels grups de treball.  
  
Article 47. Règim de funcionament  
1. Els grups de treball seran convocats pel responsable de l'àrea a què pertanga el tema que s'ha de tractar. Es convocaran per correu electrònic totes les entitats membres i adherides amb, almenys, quinze dies d'antelació, i es publicarà la convocatòria en la pàgina web. En la convocatòria haurà d'aparéixer l'ordre del dia del grup de treball i el lloc, el dia i l'hora d'aquest.  
2. Els grups de treball es convocaran sempre que hi haja un tema susceptible de ser tractat en aquestes reunions i amb la finalitat que la resolució d'aquest siga consensuada entre les entitats.  
3. La persona responsable del grup de treball el coordinarà i moderarà, prepararà la documentació i l'esborrany de l'acta, que s'enviarà en el termini d'un mes. En la reunió següent s'aprovarà, si és el cas, l'acta de la reunió. Podrà sol·licitar, quan així ho estime oportú per a alguna reunió, que el personal tècnic del Consell Valencià de la Joventut assistisca tècnicament al grup de treball.  
4. Cada àrea de treball del Consell Valencià de la Joventut podrà crear tots els grups de treball que considere necessaris per al funcionament normal.  
  
Article 48. La Borsa de Formació  
1. La Borsa de Formació del Consell Valencià de la Joventut és una comissió especialitzada que fa les funcions de formació i facilitació de processos de les entitats membres del Consell Valencià de la Joventut.  
  
2. Estarà formada per persones formadores expertes en processos associatius i de participació juvenil, i amb experiència acreditada en formació, i la seua coordinació l'exercirà una persona de la Comissió Permanent del Consell Valencià de la Joventut, que assumirà la funció de coordinació de formació. La persona coordinadora de formació vetlarà pel funcionament correcte de la borsa de formació.  
3. Mitjançant un protocol aprovat per la Comissió Permanent del Consell Valencià de la Joventut, i que estarà a la disposició de les entitats membres, es regularà el funcionament de la borsa de formació, el mecanisme d'accés, la selecció i eixida de les persones que integren la borsa, i l'organització, les funcions i la remuneració de les persones que en formen part.  
  
Secció V. Col·laboracions  
  
Article 49. Convenis de col·laboració i les entitats col·laboradores  
  
La Comissió Permanent podrà establir convenis de col·laboració amb les entitats i institucions que es considere d'interés que col·laboren amb el Consell Valencià de la Joventut.  
Els convenis de col·laboració seran presentats en la següent reunió plenària d'entitats membres o assemblea general que es faça amb posterioritat a la signatura d'aquest conveni, i hauran d'especificar la naturalesa de la col·laboració i les contraprestacions de cadascuna de les parts.  
  
Les entitats i institucions amb les quals es tinguen subscrits convenis de col·laboració tindran la consideració d'entitats col·laboradores del Consell Valencià de la Joventut.  
  
Secció VI. Moció de censura contra els òrgans   
del Consell Valencià de la Joventut  
  
Article 50. Moció de censura contra els òrgans del Consell Valencià de la Joventut  
1. Qualsevol entitat membre de ple dret del Consell Valencià de la Joventut podrà promoure la tramitació d'una moció de censura dirigida contra la totalitat de cada òrgan electe del Consell Valencià de la Joventut, o contra una part d'aquest, quan considere que determinades actuacions dels anteriors atempten greument contra els principis, les línies d'actuació, la normativa o els acords del Consell Valencià de la Joventut, o incomplisquen greument les obligacions inherents al càrrec.  
  
2. La tramitació de la moció de censura s'iniciarà mitjançant un escrit motivat de qui la promoga, signat per qui ocupe la representació legal de, com a mínim, un terç de les entitats membres de ple dret del Consell Valencià de la Joventut.  
3. Rebut l'escrit en el Registre general del Consell Valencià de la Joventut, la Comissió Permanent disposarà d'un termini de 10 dies per a verificar les dades presentades, i si les troba conformes, convocarà una assemblea extraordinària, amb la moció de censura com a únic punt de l'ordre del dia. Si la moció de censura és contra tota la Comissió Permanent, l'assemblea s'haurà de convocar en qualsevol cas. En els dos casos, l'assemblea haurà de tindre lloc en un termini no superior a 45 dies des de la recepció de la sol·licitud de tramitació, i no es podrà dur a terme cap assemblea mentrestant.  
  
4. Prosperarà la moció de censura quan tinga el suport, almenys, de la meitat més un dels vots emesos en l'assemblea. La votació serà secreta i no hi haurà una segona volta.  
5. En el cas que prospere la moció de censura contra una part de l'òrgan, les persones que en són objecte cessaran automàticament i seran substituïdes en les seues funcions per altres persones que formen part de l'òrgan al qual pertanyien, per acord dels seus integrants. Les vacants resultants es cobriran en la següent assemblea general o reunió plenària d'entitats membres, segons siga procedent.  
6. Si la moció de censura és contra tota la Comissió Permanent, s'hi adjuntarà una composició alternativa d'una nova comissió permanent. Si prospera la moció de censura, prendrà possessió en la mateixa assemblea la comissió permanent alternativa, durant els mesos que li queden a la comissió permanent anterior, i sempre amb el mateix pla de treball.  
  
  
Secció VII. Descentralització   
del Consell Valencià de la Joventut  
  
Article 51. Reunions dels òrgans del Consell Valencià de la Joventut  
  
Les reunions dels òrgans del Consell Valencià de la Joventut es faran de manera descentralitzada, en funció dels criteris d'assistència i les possibilitats econòmiques del Consell Valencià de la Joventut.  
  
  
Article 52. Delegacions  
El Consell Valencià de la Joventut, sense que es convoque una assemblea o plenària, a proposta de la Comissió Permanent, podrà establir delegacions fora de la ciutat de València atenent criteris territorials.  
  
CAPÍTOL IV  
Representació del Consell Valencià de la Joventut en altres organismes i institucions  
  
Article 53. Representació en el Consell Rector de l'IVAJ  
a) Formaran part del Consell Rector de l'Institut Valencià de la Joventut, en representació del Consell Valencià de la Joventut, la persona que ocupe la presidència, i quatre persones, triades de manera paritària per part de l'Assemblea General, durant un període de dos anys.  
b) Per a triar la representació del Consell Valencià de la Joventut en el Consell Rector de l'IVAJ, es procedirà de la manera següent:  
i) Les entitats podran presentar candidatures unipersonals des de quinze dies abans de l'assemblea en la qual es produïsca l'elecció, i fins a 24 hores abans de l'inici d'aquesta.  
ii. L'elecció serà mitjançant una votació secreta amb llista oberta en la qual figuren totes les persones candidates. Cada persona delegada podrà elegir un màxim de quatre candidates, i resultaran triades les 4 persones que reben més vots. Serà necessària la paritat i el compliment dels trams d'edat establits en la composició final de les representants. En cas d'empat entre dos o més membres, es deixarà un recés de quinze minuts perquè s'arribe a un acord entre les persones empatades. En cas que no s'arribe a un acord, se sotmetran les persones candidates empatades a una segona votació.  
c) Les persones representants del Consell Valencià de la Joventut en el Consell Rector de l'IVAJ, en cas que vulguen renunciar a la seua funció, ho hauran de fer per escrit a la Comissió Permanent. En cas de vacant, es cobrirà seguint el procediment que es recull en l'apartat b. En les reunions del Consell Rector de l'IVAJ que tinguen lloc mentre hi haja una vacant, un membre de la Comissió Permanent la cobrirà de manera provisional.  
  
Article 54. Representació en organismes i institucions  
1. Representació en organismes i institucions per elecció de la Comissió Permanent  
a) La Comissió Permanent és la competent per a nomenar i cessar les persones que exercisquen la representació del Consell Valencià de la Joventut en altres organismes i institucions en les quals tinga representació.  
b) La Comissió Permanent valorarà, per a cada organisme i institució, si la representació del Consell Valencià de la Joventut recau en una persona o diverses persones membres de la Comissió Permanent, o en terceres persones.  
c) L'elecció per part de la Comissió Permanent haurà de ser ratificada en la següent assemblea general o reunió plenària d'entitats membres.  
2. La representació en organismes i institucions per elecció de l'Assemblea  
a) Quan la Comissió Permanent així ho estime, podrà proposar a l'Assemblea General l'elecció d'una persona o diverses persones per a la representació en determinats òrgans o institucions.  
b) El procediment per a l'elecció serà el següent:  
a) Les entitats membres podran presentar candidatures des de 15 dies abans de l'assemblea fins a 24 hores abans de l'inici d'aquesta.  
b) Les candidatures s'hauran d'ajustar als criteris i les normes que determine l'organisme o la institució en qüestió, i les que estime la Comissió Permanent per al procés d'elecció.  
c) L'elecció serà mitjançant una votació secreta, i resultarà triada la candidatura o les candidatures que obtinguen el nombre de vots més alt. En cas d'empat, la votació es repetirà entre les candidatures amb el mateix nombre de vots.  
  
CAPÍTOL V  
Personal al servei del Consell Valencià de la Joventut  
  
Article 55. La Gerència  
1. La Gerència és responsable tècnica del funcionament ordinari del Consell Valencià de la Joventut i dels seus òrgans, així com de les comunicacions del Consell Valencià de la Joventut.  
2. El personal al servei del Consell Valencià de la Joventut, sota la coordinació de la Gerència, actua seguint les directrius fixades per l'Assemblea General, la Reunió Plenària d'Entitats Membres i la Comissió Permanent.  
3. La Gerència és designada per la Comissió Permanent, la decisió de la qual ha de ser ratificada per la Reunió Plenària d'Entitats Membres, durant un període igual al del mandat de la Comissió Permanent. No obstant això, es podrà establir un període d'ajust de tres mesos quan acabe aquest mandat.  
4. A la Gerència li corresponen les funcions següents:  
a) Assumir la direcció del treball de les oficines que constitueixen la infraestructura administrativa del Consell Valencià de la Joventut, i complir, sota la direcció de la Comissió Permanent, els acords, les resolucions i les directrius que emanen d'aquesta, segons les seues competències.  
b) Ajudar la persona responsable de finances en l'administració, gestió i recaptació dels recursos econòmics del Consell Valencià de la Joventut, així com en la rendició de comptes i elaboració del balanç i en la redacció d'esborrany del pressupost i dels informes econòmics restants.  
c) Exercir la coordinació del personal al servei del Consell Valencià de la Joventut.  
d) Ajudar tècnicament la Comissió Permanent, així com responsabilitzar-se del suport tècnic a les activitats de tots els òrgans del Consell Valencià de la Joventut.  
e) Totes les funcions que, dins de les seues atribucions, li encarregue la Presidència de la Comissió Permanent.  
f) Assistir a les reunions de la Comissió Permanent i les sessions de l'Assemblea i de la Reunió Plenària d'Entitats Membres, sempre que siga possible. Coordinar els serveis que el Consell Valencià de la Joventut presta a les entitats.  
5. La Gerència haurà de presentar un informe anual de la seua gestió a la Comissió Permanent, que es presentarà a l'Assemblea General.  
  
Article 56. El personal laboral al servei del Consell Valencià de la Joventut  
1. La contractació del personal laboral al servei del Consell Valencià de la Joventut és competència de la Comissió Permanent, que tindrà en compte la normativa que li siga aplicable.  
2. La retribució de la Gerència i del personal laboral al servei del Consell Valencià de la Joventut, la fixarà la Comissió Permanent, dins dels termes fixats en el pressupost anual i d'acord amb el que establisquen les disposicions legals aplicables. Els serà aplicable el Conveni estatal d'animació sociocultural, o l'equivalent a la Comunitat Valenciana. No obstant això, i de mutu acord entre la representació sindical i la Comissió Permanent, es podran fixar condicions laborals especials de millora no previstes en aquest conveni.  
  
3. La Comissió Permanent exposarà en la reunió plenària d'entitats membres la llista de llocs de treball coberts durant el període transcorregut des de la reunió anterior del mateix òrgan amb les seues funcions i condicions i els criteris per a l'elecció de la persona contractada.  
  
  
CAPÍTOL VI  
Règim econòmic i administratiu  
  
Article 57. Recursos econòmics  
El Consell Valencià de la Joventut es manté econòmicament amb els recursos següents:  
a) Les aportacions de les entitats que l'integren.  
b) Les dotacions específiques que se li atribuïsquen amb càrrec al pressupost de la Generalitat. A aquest efecte, per raons d'interés públic i social, les quanties atorgades, en règim de concessió directa, podran ser anticipades un 100 % de l'import, de conformitat amb la legislació vigent, per mitjà de la subscripció d'un conveni amb l'IVAJ, que s'ha de realitzar durant la primera mensualitat de l'anualitat corresponent.  
  
c) Les subvencions que puga rebre d'altres entitats públiques.  
d) Els donatius de persones o entitats privades.  
e) Les rendes que produïsquen els béns i valors que constitueixen el seu patrimoni.  
f) Els rendiments que legalment o reglamentàriament generen les activitats pròpies.  
g) Qualssevol altres que se li atribuïsquen, per llei o per reglament.  
El Consell Valencià de la Joventut disposarà d'una dotació específica en els pressupostos de la Generalitat Valenciana.  
  
Article 58. Les quotes de les entitats membres  
1. L'Assemblea fixarà anualment, a proposta de la Comissió Permanent, la quantia de la quota.  
2. L'exercici del dret al vot en l'assemblea, la reunió plenària d'entitats membres, les comissions especialitzades, els grups de treball i la candidatura en la comissió permanent, estarà condicionat al fet que l'entitat membre es trobe al corrent de la quota de l'exercici anterior. Analitzant sempre la situació personal de cada entitat.  
3. La Comissió Permanent està facultada per a suspendre el reembossament de dietes, despeses de viatges i altres pagaments a les entitats que no hagen satisfet les quotes corresponents a exercicis anteriors.  
4. Quan una entitat membre deixe de pagar la quota durant dos exercicis consecutius o incomplisca el pla de pagament establit anteriorment en l'assemblea o reunió plenària, la Comissió Permanent podrà incoar un expedient d'expulsió. Analitzant sempre la situació personal de cada entitat.  
  
Article 59. Règim pressupostari  
1. El Consell Valencià de la Joventut aprova el seu pressupost en assemblea general ordinària, d'acord amb les disposicions legals vigents i les previsions d'aquest reglament.  
2. Mentre l'Assemblea General no aprove el pressupost d'un exercici, es prorrogarà automàticament el pressupost ordinari inicial de l'exercici anterior.  
3. El pressupost inclourà totes les despeses i els ingressos, així com l'adequació pressupostària de la plantilla del Consell Valencià de la Joventut i la distribució de despeses segons l'articulat següent:  
a) Despeses  
i) Capítol I. Despeses de personal  
ii. Capítol II. Despeses de funcionament, i reunions estatutàries  
iii. Capítol III. Despeses financeres  
iv. Capítol IV. Activitats per àrees o comissions  
v) Capítol V. Inversions  
b) Ingressos  
i) Ingressos interns  
ii. Ingressos externs  
4. Amb el pressupost, es presentaran a l'Assemblea les bases d'execució del pressupost perquè les aprove.  
5. L'exercici econòmic coincideix amb l'any natural.  
6. En cas de despeses o ingressos no previstos, es podran fer modificacions pressupostàries en les reunions plenàries d'entitats membres que tinguen lloc en el temps de vigència d'aquests pressupostos. També es podrà aprovar un pressupost extraordinari per a despeses d'inversió o per a activitats específiques de gran volum que no es repetisquen anualment.  
7. Correspon a la Tresoreria del Consell Valencià de la Joventut l'elaboració del projecte de pressupost anual, així com les bases d'execució del pressupost.  
8. La Comissió Permanent podrà concertar préstecs de fins a un 30 % del pressupost ordinari de l'exercici, i fer totes les operacions financeres que estime necessàries per al bon funcionament del Consell Valencià de la Joventut.  
  
Article 60. Règim comptable  
1. La comptabilitat del Consell Valencià de la Joventut s'ha d'ajustar al Pla general comptable i s'haurà de portar segons els principis i criteris tècnics generalment acceptats, a fi de proporcionar una imatge fidel del patrimoni i dels resultats de cada exercici.  
2. Trimestralment, la Tresoreria del Consell Valencià de la Joventut elevarà a la Comissió Permanent un informe actualitzat de l'estat de comptes i la previsió de Tresoreria per al trimestre pròxim.  
3. Anualment, s'ha d'amortitzar adequadament el patrimoni del Consell Valencià de la Joventut.  
  
  
  
Article 61. Despeses i reembossaments  
1. No es podran fer despeses no previstes en els pressupostos, excepte per acord unànime i justificat de la Comissió Permanent i, en cas que afecte el pressupost d'alguna comissió especialitzada o àrea, amb una consulta prèvia a les entitats membres en una reunió d'aquesta comissió o àrea.  
2. Els lliuraments es faran mitjançant el sistema d'autoritzacions de despesa prèvies, sobre les despeses superior a 300 euros, i manaments de pagaments, autoritzats per la Presidència del Consell Valencià de la Joventut, amb el mandat de la Tresoreria i/o el responsable de la comissió especialitzada o àrea i l'informe favorable de l'existència de consignació de pressupost.  
3. Les despeses superiors a 3.000 euros hauran de comptar, almenys, amb tres pressupostos per a decidir sobre l'elecció, excepte si es tracta de serveis continus. S'entén per serveis continus els proveïdors que habitualment fan el mateix servei al Consell Valencià de la Joventut, i anualment es du a terme una revisió dels preus que té amb d'altres del mercat, i correspon a la Comissió Permanent l'elecció d'aquests i fixar la llista anual d'aquests.  
4. Dins dels límits del pressupost anual, es garantirà el reembossament de les despeses de viatge originades per la participació de les persones membres de la Comissió Permanent i representants d'entitats, en el compliment de les seues obligacions i a requeriment de qualsevol òrgan del Consell Valencià de la Joventut.  
5. Les reunions estatutàries i activitats de representació del Consell Valencià de la Joventut seran gratuïtes. Per a la resta d'activitats, la Comissió Permanent podrà establir quotes de participació, segons el que s'estableix en les normes internes.  
  
Article 62. Rendició de comptes i auditories  
1. La Comissió Permanent ha de presentar a la consideració de l'Assemblea General l'estat de comptes i les xifres d'ingressos i despeses de l'execució pressupostària, comparades amb les pressupostades, i quantificar en termes absoluts i percentuals les desviacions existents.  
  
2. Tota desviació de més del 10 % haurà de ser justificada per la Comissió Permanent.  
3. Anualment, es presentarà a la consideració de l'Assemblea General l'evolució i situació patrimonial del Consell Valencià de la Joventut.  
  
4. La rendició de comptes inclourà un informe de l'auditoria interna. Cada dos anys, juntament amb l'informe de gestió de la Comissió Permanent, aquesta presentarà un informe d'auditoria externa.  
5. Els documents comptables de cada exercici i l'informe o els informes d'auditoria es distribuiran a totes les entitats membres del Consell Valencià de la Joventut, almenys, quinze dies abans que tinga lloc l'assemblea general.  
6. La no aprovació dels comptes comportarà la convocatòria d'una reunió plenària d'entitats membres, que tindrà lloc abans de 30 dies, per a tornar a considerar-les amb els canvis oportuns, la documentació annexa i les explicacions requerides.  
7. Tot el que s'ha previst ací es farà sense perjudici de la verificació de comptes que, de conformitat amb la legislació vigent, puga fer l'Administració valenciana.  
  
Article 63. L'auditoria interna  
1. L'Assemblea triarà, entre els seus membres, cada dos anys, tres persones encarregades d'elaborar els informes de l'auditoria interna. S'hi podran presentar tant entitats de ple dret, com entitats adherides.  
  
i) S'hi podran presentar candidatures des de la convocatòria de l'assemblea general o reunió plenària d'entitats membres de canvi d'auditors/es fins a l'inici d'aquesta.  
ii) Les candidatures s'han de fer arribar per registre d'entrada del Consell Valencià de la Joventut, siga de manera presencial o telemàtica.  
  
iii) La votació serà secreta i es durà a terme mitjançant una llista oberta en la qual figuraran totes les candidatures proposades per les entitats. Cada persona delegada de les entitats membres de ple dret haurà de marcar, almenys, tres persones candidates  
2. La funció que té consisteix a fer un seguiment del compliment del pressupost acordat i analitzar la gestió comptable i patrimonial del Consell Valencià de la Joventut, així com assessorar sobre el seu òptim aprofitament econòmic. Sobre la base d'això, presentarà els informes de l'estat financer i patrimonial del Consell Valencià de la Joventut, la forma i el grau de compliment del pressupost i els procediments comptables utilitzats, a l'Assemblea i la Reunió d'Entitats Membres.  
  
3. Cadascuna de les consideracions de l'informe haurà d'indicar el nombre de membres que hi estan d'acord i els possibles vots particulars que hi haja.  
  
Article 64. Règim patrimonial  
1. S'elaborarà, cada dos anys, un inventari dels béns que siguen patrimoni del Consell Valencià de la Joventut.  
2. La Comissió Permanent informarà cada any de la situació patrimonial del Consell Valencià de la Joventut.  
3. Anualment es faran les previsions d'amortització oportunes per a l'immobilitzat material i immaterial del Consell Valencià de la Joventut, segons les normes legals aplicables i les convencions comptables generalment acceptades.  
4. Les bases d'execució del pressupost establiran una quantia màxima per a la compra o alienació de béns patrimonials, la superació dels quals requerirà l'acord unànime dels i les membres de la Comissió Permanent.  
  
Article 65. Organització dels serveis del Consell Valencià de la Joventut  
La Comissió Permanent desenvoluparà una normativa interna que regularà la utilització i cessió tant d'instal·lacions com de materials del Consell Valencià de la Joventut a les seues entitats membres de ple dret, entitats membres adherides, entitats col·laboradores i entitats externes.  
  
  
Article 66. Normes interiors  
Les normes interiors determinaran les regles d'aplicació obligada en relació amb les matèries següents:  
1. En matèria econòmica, mitjançant les bases d'execució del pressupost, que constitueixen les normes per a desenvolupar el pressupost durant l'exercici econòmic en qüestió.  
2. Les concernents a la valoració, conservació i gestió del patrimoni del Consell Valencià de la Joventut.  
3. La informació mínima que han de contindre els informes que la Comissió Permanent ha de sotmetre a l'Assemblea.  
4. L'estructura i el contingut del pressupost econòmic i del d'inversions de cada exercici, així com les mesures aplicables fins que s'obtinga l'aprovació de cada pressupost anual.  
5. Les normes relatives al contingut mínim de l'auditoria anual dels comptes del Consell Valencià de la Joventut.  
6. La publicitat i difusió entre les entitats membres del Consell Valencià de la Joventut i altres organismes o entitats interessades, que s'hauran de donar tant als documents comptables de cada exercici com als informes d'auditoria.  
7. La quantia de dietes, desplaçaments, límit de reembossaments de despeses i de justificació.  
8. Els criteris d'assignació de quotes per a les activitats del Consell Valencià de la Joventut.  
9. En matèria procedimental, sobre el funcionament d'assemblees i comissions, i amb caràcter general, les instruccions sobre el funcionament administratiu i ordinari establides per la Comissió Permanent.  
  
  
CAPÍTOL VII  
Règim jurídic  
  
Article 67. Recursos  
Els actes administratius emanats dels òrgans del Consell Valencià de la Joventut seran directament recurribles en via contenciosa administrativa, segons la llei reguladora d'aquesta jurisdicció.  
  
Article 68. Règim de funcionament  
1. El Consell Valencià de la Joventut es regirà per les normes de dret privat i, en particular, per les que regulen el funcionament de les associacions, amb les especificitats previstes en Llei 15/2017, de 10 novembre, de la Generalitat, de polítiques integrals de joventut, i pels preceptes d'aquest reglament.  
2. La seua activitat haurà d'estar subjecta a les normes de dret públic quan exercisca potestats administratives atribuïdes per l'ordenament jurídic.  
3. El Consell Valencià de la Joventut estarà regulat per aquest reglament de règim intern, que haurà de ser aprovat per dos terços dels vots emesos de l'Assemblea General.  
4. Una vegada aprovat, el reglament es publicarà en el Diari Oficial de la Generalitat Valenciana.  
5. La convocatòria, la constitució, el funcionament i el règim d'acords dels òrgans del Consell Valencià de la Joventut es determinen en aquest reglament, d'acord amb el que estableix la Llei 40/2015, de règim jurídic del sector públic, per als òrgans col·legiats.  
  
  
CAPÍTOL VIII  
Reforma del reglament  
  
Article 69. Procediment  
1. Aquest Reglament podrà ser revisat a proposta de la Comissió Permanent, o un terç de les entitats membres de ple dret, i haurà de comptar per a l'aprovació amb dos terços dels vots emesos per l'Assemblea.  
2. En la convocatòria de l'assemblea, que haurà de ser ordinària, s'haurà d'adjuntar l'article o els articles objecte de revisió, i les modificacions que es pretenen introduir.  
  
Article 70. Dissolució del Consell Valencià de la Joventut  
El Consell no es podrà dissoldre mentre cinc entitats membres es mostren en contra.  
  
DISPOSICIÓ FINAL  
  
Aquest Reglament entrarà en vigor l'endemà de ser publicat en el Diari Oficial de la Generalitat Valenciana.